b'\n_START_ARTICLE_\nMeriibre Heti\n_START_SECTION_\nVladanje\n_START_PARAGRAPH_\nNekateri znanstveniki so prepri\xc4\x8dani, da je bil Meriibre Heti ustanovitelj Devete dinastije. Bil je herakleopolski nomarh, ki je zbral dovolj mo\xc4\x8di, da se je razglasil za naslednika \xc5\xa0este dinastije. Zgleda, da je z \xc5\xbeelezno roko vladal okoli\xc5\xa1kim nomarhom. Pri zgodovinarju Manetonu je verjetno ravno zato postal neslavni vladar Ahtoes, ki je nazadnje zblaznel in so ga vrgli za hrano krokodilom._NEWLINE_Drugi egiptologi, kot je J\xc3\xbcrgen von Beckerath, so prepri\xc4\x8dani, da je Meriibre Heti vladal proti koncu naslednje (Desete) dinastije, malo pred faraonom Merikarejem._NEWLINE_Zaradi neenotnih mnenj egiptologov je te\xc5\xbeko zanesljivo dolo\xc4\x8diti datum njegovega vladanja. \xc4\x8ce je bil resni\xc4\x8dno ustanovitelj Devete dinastije, bi se njegovo vladanje lahko za\xc4\x8delo okoli leta 2160 pr. n. \xc5\xa1t. \xc4\x8ce je pravilna druga trditev, bi se njegova vladavina za\xc4\x8dela pribli\xc5\xbeno stoletje kasneje.\n_START_SECTION_\nDokazi\n_START_PARAGRAPH_\nKer ime Meriibre Hetija na Torinskem seznamu kraljev ni omenjeno, morda zato, ker ja papirus na tem mestu zelo po\xc5\xa1kodovan, je znan samo z nekaj predmetov: nekak\xc5\xa1ne bakrene ko\xc5\xa1arice iz grobnice pri Abidosu, najdene skupaj s pisarjevo paleto z imenom faraona Merikareja, ki je zdaj razstavljena v pari\xc5\xa1kem Louvreju, ebenovinaste skrinjice iz Meirja, ki je zdaj v Kairskem muzeju (JE 42835), fragmenta slonoko\xc5\xa1\xc4\x8dene skrinjice iz Lishta in nekaj drugih manj\xc5\xa1ih najdb. Zaradi teh najdb je Meriibrejev kraljevski naziv med najpopolnej\xc5\xa1imi od znanih vladarjev iz tega obdobja.'